
转诪讬讚 讻讝 注"讗 - 驻讬专讜砖 砖讟讬讬谞讝诇抓

"驻专讞讬 讻讛讜谞讛"? 讗诪专讬 [讗讜诪专讬诐] 讞讻诪讬诐 讘讛住讘专 讛讚讘专讬诐: 讗讻谉 讗讬谉 [讻谉] 专讗讜讬讬诐 讛讚讘专讬诐 诇讛讬砖谞讜转 讻讱, 讜讟注诐 讛讚讘专, 讛转诐 [砖诐, 讘转讞讬诇转 诪砖谞转谞讜] 砖诪讚讜讘专 讘讛 讘讻讛谞讬诐 讛砖讜诪专讬诐 讘讘讬转 讗讘讟讬谞住 讜讘讘讬转 讛谞讬爪讜抓, 砖诇讗 诪讟讜 [讘讗讜] 注讚讬讬谉 诇讻诇诇 讗驻砖专讜转 诇诪注讘讚 [诇注讘讜讚] 注讘讜讚讛 讘诪拽讚砖 砖讻谉 诇讗 讛讬讜 讛砖讜诪专讬诐 讗诇讗 讗诇讛 砖注讚讬讬谉 诇讗 讛讙讬注讜 诇讙讬诇 讛注讘讜讚讛 (砖讛专讬 讗诇讛 砖讛讙讬注讜 诇讻讱 讗讬谞诐 诪住转驻拽讬诐 讘砖诪讬专讛 讗诇讗 专讜爪讬诐 诇注讘讜讚 注讘讜讚讛 讙诪讜专讛) 讜诇讻讱 拽专讬 诇讛讜 [拽讜专讗 诇讛诐] 讛转谞讗 讘讻讬谞讜讬 "专讜讘讬诐" (谞注专讬诐), 讜讗讜诇诐 讛讻讗 [讻讗谉, 讘讛诪砖讱 诪砖谞转谞讜] 砖诪讚讜讘专 讘讻讛谞讬诐 讛讬砖谞讬诐 讘讘讬转 讛诪讜拽讚, 讚诪讟讜 诇讛讜 诇诪注讘讚 [砖讻讘专 讘讗讜 诇讛诐 诇注讘讜讚, 砖讛专讬讛诐 诪讻诇诇 讛专讗讜讬讬诐 诇注讘讜讚讛] 注讘讜讚讛 讘诪拽讚砖 鈥� 拽专讬 诇讛讜 [拽讜专讗 诇讛诐] 讛转谞讗 讘讻讬谞讜讬 "驻专讞讬 讻讛讜谞讛".


讗 讻讚讘专讬 诪砖谞转谞讜 (讛驻讜转讞转 讗转 诪住讻转谞讜) 讘注谞讬谉 砖诪讬专转 讛讻讛谞讬诐 讘砖诇讜砖讛 诪拽讜诪讜转 讘诪拽讚砖, 讻讱 讛诐 讙诐 讚讘专讬 讛诪砖谞讛 讛驻讜转讞转 讗转 讛诪住讻转 讛讘讗讛, 诪住讻转 诪讬讚讜转, 讜砖谞讬谞讜 砖诐 注讜讚 砖讗祝 讛诇讜讬诐 讛讬讜 讘讬谉 砖讜诪专讬 讛诪拽讚砖. 砖讻谉 转谞谉 讛转诐 [砖谞讬谞讜 砖诐]: 讘砖诇砖讛 诪拽讜诪讜转 讛讻讛谞讬诐 砖讜诪专讬诐 讘讘讬转 讛诪拽讚砖: 讘讘讬转 讗讘讟讬谞住, 讜讘讘讬转 讛谞讬爪讜抓, 讜讘讘讬转 讛诪讜拽讚.


讜讛诇讜讬诐 砖讜诪专讬诐 讘注砖专讬诐 讜讗讞讚 诪拽讜诪讜转 讘诪拽讚砖. 讜讻讱 谞转讞诇拽讜 诪砖诪专讜转 诇讜讬讬诐 讗诇讛: 讞诪砖讛 诪砖诪专讜转 鈥� 诪讜驻拽讚讬诐 注诇 砖诪讬专转诐 砖诇 讞诪砖讛 砖注专讬 讛专 讛讘讬转. 讗专讘注讛 诪砖诪专讜转 诇讜讬讬诐 鈥� 诪讜驻拽讚讬诐 注诇 砖诪讬专转 讗专讘注 驻谞讜转讬讜 砖诇 讛专 讛讘讬转 诪讘驻谞讬诐 诇讞讜诪转 讛专 讛讘讬转. 讜注讜讚 讞诪砖讛 诪砖诪专讜转 诇讜讬讬诐 鈥� 诪讜驻拽讚讬诐 注诇 砖诪讬专转诐 砖诇 讞诪砖讛 砖注专讬 讛注讝专讛. 讜注讜讚 讗专讘注讛 诪砖诪专讜转 诇讜讬讬诐 鈥� 诪讜驻拽讚讬诐 注诇 砖诪讬专转 讗专讘注 驻谞讜转讬讜 砖诇 讛注讝专讛 诪讘讞讜抓 诇讞讜诪转 讛注讝专讛. 讜诪砖诪专 讗讞讚 砖诇 诇讜讬讬诐 鈥� 讛专讬讛讜 诪讜驻拽讚 注诇 讛砖诪讬专讛 讘诇砖讻转 讛拽专讘谉 (诪拽讜诐 砖讛讬讬转谉 砖诇 讛讘讛诪讜转 讛注讜诪讚讜转 诇讛拽专讘讛, 讜讻讘专 谞讘讚拽讜 讗诐 讗讬谉 讘讛谉 诪讜诐 讛驻讜住诇谉 诇讛拽专讘讛), 讜诪砖诪专 讗讞讚 砖诇 诇讜讬讬诐 鈥� 诪讜驻拽讚 注诇 讛砖诪讬专讛 讘诇砖讻转 讛驻专讜讻转 (诪拽讜诐 讗专讬讙转讛 砖诇 讛驻专讜讻转), 讜注讜讚 诪砖诪专 讗讞讚 砖诇 诇讜讬讬诐 鈥� 注诇 讛砖诪讬专讛 诇讗讞讜专讬 讘讬转 讛讻驻讜专转 (讛砖讟讞 砖讘讬谉 拽讜讚砖 讛拽讚砖讬诐 讜讘讬谉 讛讞讜诪讛 讛诪注专讘讬转 砖诇 讛专 讛讘讬转).


 讜讚谞讬诐 讘讚讬谉 讝讛 砖诇 砖诪讬专转 讛诇讜讬讬诐 讘注砖专讬诐 讜讗讞讚 诪拽讜诪讜转 讘诪拽讚砖: 诪谞讛谞讬 诪讬诇讬 [诪谞讬谉 讗诇讛 讛讚讘专讬诐, 诪讛 诪拽讜专诐 讘转讜专讛]? 讗诪专 专讘 讬讛讜讚讛 诪讛注讬专 住讜专讗, 讛讗诪讜专讗, 讜讗诪专讬 诇讛 [讜讬砖 讛讗讜诪专讬诐 讗讜转讛 讗讬诪专讛] 讻讬 讘诪转谞讬转讗 转谞讗 [讘讘专讬讬转讗 讛讬讗 砖谞讜讬讛], 讜诪讚讘专讬 转谞讗讬诐 讛讬讗: 讚讻转讬讘 [砖讻谉 谞讗诪专] 讘讞诇讜拽讛 砖诇 讛诇讜讬讬诐 讛砖讜诪专讬诐 讘砖注专讬 讛诪拽讚砖 ("诇诪讞诇拽讜转 诇砖讜注专讬诐", 讚讘专讬 讛讬诪讬诐 讗, 讻讜, 讗) 讘讬诪讬 讚讜讚 (诇爪讜专讱 注讘讜讚转诐 讘诪拽讚砖, 诇讻砖讬讘谞讛 注诇 讬讚讬 砖诇诪讛 讘谞讜): "诇诪讝专讞 讛诇讜讬诐 砖砖讛, 诇爪驻讜谞讛 诇讜讬诐 [诇讬讜诐] 讗专讘注讛, 诇谞讙讘讛 诇讜讬诐 (诇讬讜诐) 讗专讘注讛, 讜诇讗住讜驻讬诐 砖谞讬诐 砖谞讬诐. 诇驻专讘专 诇诪注专讘 讗专讘注讛 诇诪住诇讛 砖谞讬诐 诇驻专讘专 (砖诐, 讬讝鈥斪欁�).


讗诪专讬 [讗讜诪专讬诐] 讘转讛讬讛 注诇 讛住讘专 讝讛: 讜讛专讬 讛谞讬 [讗诇讛] 诪砖诪专讜转 讛诇讜讬讬诐 讛诪谞讜讬讬诐 讘诪拽专讗 讝讛 注砖专讬诐 讜讗专讘注讛 讛讜讜 [讛讬讜] 诪住驻专诐 讛讻讜诇诇 (讘诪讝专讞 鈥� 砖砖讛, 讘爪驻讜谉 讜讘讚专讜诐 鈥� 讗专讘注讛 讜讗专讘注讛, 诇讗住讜驻讬诐 鈥� 砖谞讬诐 讜砖谞讬诐 砖讛诐 讗专讘注讛, 讛专讬 讗诇讛 砖诪讜谞讛 注砖专. 讜注讜讚 砖砖讛 诇驻专讘专 诇诪注专讘. 讛专讬 诪住驻专诐 讛讻讜诇诇 讛讜讗 注砖专讬诐 讜讗专讘注讛)! 讗诪专 讗讘讬讬 讘讛住讘专 讛讚讘专讬诐: 讛讻讬 拽讗诪专 [讻讱 讛讜讗, 讛讻转讜讘 讗讜诪专, 讝讜 讻讜讜谞转讜]: 诇讗住讜驻讬诐 鈥� 砖谞讬诐 砖讛诐 (砖谞讬诐) 讘诇讘讚, 砖讗讬谉 讝讛 讗诇讗 讻驻诇 诇砖讜谉, 讻诪爪讜讬 讘讻转讜讘讬诐.


 讜诪拽砖讬诐 注诇 转砖讜讘转 讗讘讬讬: 讜讛专讬 讗讻转讬 [注讚讬讬谉], 讗祝 诇驻讬 讛住讘专 讝讛, 注讚讬讬谉 注砖专讬谉 讜转专讬 讛讜讜 [注砖专讬诐 讜砖谞讬诐 诪砖诪专讜转 诇讜讬讬诐 讛讬讜], 讜诇讗 注砖专讬诐 讜讗讞讚! 讜诪转专爪讬诐: 讛讬讗讱 [讝讛] 讛诪砖诪专 砖诇 讛驻专讘专 鈥� 砖讜诪专 讞讚 讛讜讛 [讗讞讚 讘诇讘讚 讛讬讛], 讜讝讛 砖谞讗诪专 讘讻转讜讘 "砖谞讬诐 诇驻专讘专" 鈥� 讻讬 诇讜讬 讗讞专讬谞讗 [讗讞专] 砖讗讬谞讜 砖讜诪专, 注诇 诪谞转 诇讛讬讜转 注诐 讛砖讜诪专 讘爪讜讜转讗 [讘讬讞讚] 讛讜讗 讚讗讝讬诇 讜讬转讬讘 讙讘讬讛 [砖讛诇讱 讜讬砖讘 讗爪诇讜], 讜讘诪讛 谞转讬讬讞讚 讚讜讜拽讗 诇讜讬 讝讛 砖讛讜讗 爪专讬讱 诇爪讜讜转讗 讜诇讗 讛砖讗专 鈥� 诪砖讜诐 讚拽讗讬 讗讘专讗讬 [砖讛讬讛 注讜诪讚, 谞讬爪讘 注诇 诪砖诪专转讜 讘讞讜抓], 讜讗讜诇诐 讘砖讗专 讛诪砖诪专讜转 诇讗 讛讬讛 爪专讬讱 爪讜讜转讗 砖讻谉 诪拽讜诪讜转 讛砖诪讬专讛 讛讬讜 住诪讜讻讬诐 讝讛 诇讝讛 讜讛讬讜 讛砖讜诪专讬诐 住诪讜讻讬诐 讗讬驻讜讗 讝讛 诇讝讛.


 讜诪讘专专讬诐 注讜讚: 诪讗讬 [诪讛 驻讬专讜砖] 讛讻转讜讘 "诇驻专讘专"? 讗诪专 专讘讛 讘专 专讘 砖讬诇讗: 诪诇讛 讝讜 讛专讬讛讬 爪讬专讜祝 砖转讬 诪讬诇讬诐 讗专诪讬讜转, 讻诪讗谉 讚讗诪专 [讻诪讬 砖讗讜诪专]: 讻诇驻讬 讘专 [讞讜抓].


讜讗讬讘注讬转 讗讬诪讗 [讜讗诐 转专爪讛 讗诪讜专] 转讬专讜抓 讗讞专: 讗讻谉 诇注讜诇诐 注砖专讬诐 讜讗专讘注讛 诪砖诪专讜转 讛讬讜 讗诇讛, 讻讚讻转讬讘 [讻诪讜 砖讗讻谉 谞讗诪专] 讘讻转讜讘 讝讛, 讜讗讜诇诐 转诇转讗 诪讬谞讬讬讛讜 [砖诇砖讛 诪转讜讻诐] 鈥� 诪砖诪专讜转 砖诇 讻讛谞讬诐 讛讬讜, 讜注砖专讬谉 讜讞讚 [讜注砖专讬诐 讜讗讞讚] 讛诪砖诪专讜转 讛讗讞专讬诐 鈥� 砖诇 诇讜讬诐.


讜转讜讛讬诐 注诇 讛住讘专 讝讛: 讜讛讗 讛讻讗 [讜讛专讬 讻讗谉, 讘讻转讜讘 讝讛], 诪砖诪专讜转 诇讜讬诐 讛讜讗 讚讻转讬讘 [砖谞讗诪专] 讘讜 讘诪驻讜专砖 ("诇诪讝专讞 讛诇讜讬诐..."), 讜讗讬谉 讛讻讛谞讬诐 谞讝讻专讬诐 讘讜, 讜讛专讬 讗讬驻讜讗 砖讻诇 注砖专讬诐 讜讗专讘注讛 讛诪砖诪专讜转 讻讜诇诐 讛讬讜 砖诇 诇讜讬讬诐! 讜诪砖讬讘讬诐: 讗祝 讛讻讛谞讬诐 谞讝讻专讬诐 讘讻转讜讘 讝讛, 砖讻谉 讘讻诇诇 讛诇砖讜谉 "诇讜讬讬诐" 讛讗诪讜专 讘讜 讻诇讜诇讬诐 讗祝 讛讻讛谞讬诐, 讜讻砖讬讟转 专' 讬讛讜砖注 讘谉 诇讜讬, 砖讻谉 讗诪专 专' 讬讛讜砖注 讘谉 诇讜讬: 讘注砖专讬诐 讜讗专讘注讛 诪拽讜诪讜转 讘诪拽专讗 谞拽专讗讜 讛讻讛谞讬诐 "诇讜讬诐", 讜讻转讜讘 讝讛 讛讜讗 讗讞讚 诪讛谉, 讜讬砖 诪诪谞讜 诇诇诪讚 注诇 讛砖讗专 鈥� "讜讛讻讛谞讬诐 讛诇讜讬诐 讘谞讬 爪讚讜拽 讗砖专 砖诪专讜 讗转 诪砖诪专转 诪拽讚砖讬..." (讬讞讝拽讗诇 诪讚, 讟讜), 讛专讬 砖讛讻讛谞讬诐 谞拽专讗讬诐 讗祝 讘砖诐 "诇讜讬诐".


讘 讜诪讘专专讬诐 注讜讚 讚讘专讬 诪砖谞讛 讝讜 砖讘诪住讻转 诪讚讜转, 砖谞讬谞讜 讘讛 讻讬 讞诪砖讛 诪砖诪专讜转 诇讜讬讬诐 鈥� 诪讜驻拽讚讬诐 注诇 砖诪讬专转 讞诪砖讛 砖注专讬 讛专 讛讘讬转, 讜讗专讘注讛 诪砖诪专讜转 谞讜住驻讬诐 鈥� 注诇 讗专讘注讛 驻谞讜转讬讜 诪转讜讻讜,


   
 讜注讜讚 讞诪砖讛 诪砖诪专讜转 鈥� 讛诪讜驻拽讚讬诐 注诇 砖诪讬专转 讞诪砖讛 砖注专讬 讛注讝专讛, 讜注讜讚 讗专讘注讛 鈥� 讛诪讜驻拽讚讬诐 注诇 砖诪讬专转 讗专讘注讛 驻谞讜转讬讜 诪讘讞讜抓. 讜砖讜讗诇讬诐: 诪讗讬 砖谞讗 [讘诪讛 砖讜谞讛, 诪讬讜讞讚] 讛讜讗 讛专 讛讘讬转 鈥� 讚注讘讚讬谞谉 [砖注讜砖讬诐 讗谞讜] 讗转 砖诪讬专转讜 诪转讜讻讜, 讜诪讗讬 砖谞讗 [讜讘诪讛 砖讜谞讛, 诪讬讜讞讚转] 讛讬讗 讛注讝专讛 鈥� 讚注讘讚讬谞谉 [砖注讜砖讬诐 讗谞讜] 讗转 砖诪讬专转讛 诪讘讞讜抓?


讗诪专讬 [讗讜诪专讬诐] 讘转砖讜讘讛: 讘砖诪讬专转 讛专 讛讘讬转, 讚讗讬 转诪讛 讜讘注讬 诪讬转讘 [砖讗诐 讛转注讬讬祝 讛砖讜诪专 砖诐 诪讛注诪讬讚讛 讛诪诪讜砖讻转 注诇 专讙诇讬讜, 讜专讜爪讛 诇砖讘转, 诇谞讜讞] 鈥� 讛专讬讛讜 讬转讬讘 [讬讜砖讘], 砖讛专讬 诪讜转专转 讛讬砖讬讘讛 讘讛专 讛讘讬转, 诇讻讱 讗诪专讬谞谉 [讗讜诪专讬诐 讗谞讜, 谞拽讘注讛 讛诇讻讛] 讻讬 砖诪讬专转讜 诪转讜讻讜. 诪讛 砖讗讬谉 讻谉 讘注讝专讛, 讚讗讬 转诪讛 讜讘注讬 诇诪讬转讘 [砖讗诐 讛转注讬讬祝, 讜专讜爪讛 诇砖讘转, 诇谞讜讞] 鈥� 诇讗 诪爪讬 讬转讬讘 [讗讬谞讜 讬讻讜诇 诇砖讘转], 砖讛专讬 讗诪专 诪专 [讛讞讻诐]: 讗讬谉 讛讬砖讬讘讛 讘注讝专讛 诪讜转专转 讗诇讗 诇诪诇讻讬 讘讬转 讚讜讚 讘诇讘讚, 诇讻讱 讗诪专讬谞谉 [讗讜诪专讬诐 讗谞讜, 谞拽讘注讛 讛诇讻讛] 讻讬 砖诪讬专转讜 诪讘讞讜抓, 砖讗诐 讬转注讬讬祝 讬讜讻诇 诇讛转讬讬砖讘.


讙 注讜讚 讗诪专 诪专 [讛讞讻诐] 讘诪砖谞讛 讝讜 讻讬 讞诪砖讛 诪砖诪专讜转 讛讬讜 诪讜驻拽讚讬诐 注诇 砖诪讬专转 讞诪砖讛 砖注专讬 注讝专讛, 讜转讜讛讬诐: 讜讛讗诐 讞诪砖讛 砖注专讬诐 讛讜讗 讚讛讜讬 [砖讛讬讜] 讘讞讜诪转 注讝专讛?! 讜专诪讬谞讛讬 [讜诪砖诇讬讻讬诐, 诪专讗讬诐 住转讬专讛] 诪诪讛 砖砖谞讬谞讜 讘诪住讻转 诪讚讜转 讻讬 砖讘注讛 砖注专讬诐 讛讬讜 讘讞讜诪转 讛注讝专讛, 砖诇砖讛 讘爪驻讜谉, 讜砖诇砖讛 讘讚专讜诐, 讜讗讞讚 讘诪讝专讞, 讜讗诐 讻谉 专讗讜讬 讛讬讛 诇讛注诪讬讚 诪砖诪专讜转 讘讻诇 砖讘注转 讛砖注专讬诐!


讗诪专 讗讘讬讬 讘转砖讜讘讛: 讗祝 砖讗讻谉 砖讘注讛 砖注专讬诐 讛诐, 讗讬谉 砖讜诪专讬诐 讗诇讗 讘讞诪讬砖讛 诪讛诐, 讻讬 转专讬 诪讬谞讬讬讛讜 [砖谞讬讬诐 诪讛诐 诪讛砖注专讬诐 讛诇诇讜] 砖注专 讛谞讬爪讜抓 讜讘讬转 讛诪讜拽讚 诇讗 讛讬讜 爪专讬讻讬 [爪专讬讻讬诐] 砖讬诪讜专 注诇 讬讚讬 诪砖诪专讜转 诇讜讬讬诐, 砖讻谉 砖诪专讜 讘讛诐 讛讻讛谞讬诐, 讻诪讘讜讗专 讘诪砖谞转谞讜. 专讘讗 讗诪专 转讬专讜抓 讗讞专: 讗讬谉 诇讛讘讬讗 住转讬专讛 诪诪砖谞讛 讝讜 诇注谞讬谉 诪住驻专诐 砖诇 砖注专讬 讛注讝专讛, 讻讬讜谉 砖诪讞诇讜拽转 转谞讗讬 [转谞讗讬诐] 讛讬讗 讘讗砖专 诇诪住驻专诐 砖诇 讛砖注专讬诐. 讚转谞讬讗 [砖讻谉 砖谞讬谞讜 讘讘专讬讬转讗]: 讘住讚专 讛诪讬谞讜讬讬诐 讘诪拽讚砖, 讗讬谉 驻讜讞转讬谉 诪砖诇砖讛 注砖专 讙讝讘专讬谉 讜诪砖讘注讛 讗诪专讻诇讬谉. 专' 谞转谉 讗讜诪专: 讗讬谉 驻讜讞转讬谉 诪砖诇砖讛 注砖专 讙讝讘专讬谉, 讻谞讙讚 砖诇砖讛 注砖专 砖注专讬诐 砖讛讬讜 讘讘讬转 讛诪拽讚砖. 讜诪注转讛 讻讗砖专 讚诇 [讟讜诇, 讛驻讞转] 诪诪住驻专 讝讛 砖诇 讛砖注专讬诐 讗转 讞诪砖讛 讛砖注专讬诐 砖诇 讛专 讛讘讬转 鈥� 驻砖讜 诇讛讜 转诪谞讬讗 [谞砖讗专讜 诇讛诐 砖诪讜谞讛] 砖注专讬诐 砖讘注讝专讛. 讗诇诪讗 [讛专讬 讗讬驻讜讗], 诪讻讗谉 谞诇诪讚 讻讬 砖讬讟讜转 砖讜谞讜转 讬砖 讘讚讘专 讗讬讻讗 [讬砖] 转谞讗 砖讗诪专 讻讬 转诪谞讬讗 讛讜讜 [砖诪讜谞讛 砖注专讬诐 讛讬讜] 讘注讝专讛, 讜讗讬讻讗 [讜讬砖] 转谞讗 砖讗诪专 讻讬 砖讘注讛 讛讬讜 讘注讝专讛, 讜讗讬讻讗 [讜讬砖] 转谞讗 砖讗诪专 讻讬 讞诪砖讛 砖注专讬诐 讛讜讜 [讛讬讜]. 讜诪砖谞转谞讜 讻砖讬讟讛 砖讞诪讬砖讛 砖注专讬诐 讛讬讜.


讚 讜砖讘讬诐 诇讘讬专讜专 讚讘专讬 诪砖谞转谞讜, 砖谞讬谞讜 讘讛 讻讬 讛讻讛谞讬诐 讛讬砖谞讬诐 讘讘讬转 讛诪讜拽讚 诇讗 讛讬讜 讬砖谞讬诐 讘讘讙讚讬 拽讚砖 讗诇讗 讛讬讜 驻讜砖讟讬诐 讗转 讘讙讚讬讛诐 讜诪拽驻诇讬诐 讗讜转诐 讜诪谞讬讞讬诐 讗讜转诐 转讞转 专讗砖讬讛诐. 讜诪讚讬讬拽讬诐 讘讚讘专讬诐: 讚讜讜拽讗 诪注砖讛 砖讬谞讛 讛讜讗 砖诇讗 注砖讜 讛讻讛谞讬诐 讘讛讬讜转 讘讙讚讬讛诐 注诇讬讛诐 (讜诪砖讜诐 讛讞砖砖 砖讬驻讬讞 讛讬砖谉 转讜讱 砖谞转讜, 讜讛专讬 讝讛 讙谞讜转 诇讘讙讚讬 讛讻讛讜谞讛 砖注诇讬讜), 讗讘诇 诪注砖讛 讗讞专 讛谞注砖讛 讘讛拽讬抓, 讜讻讙讜谉 讛讛讬诇讜讱 讘讘讙讚讬诐 讛诇诇讜 鈥� 讛讬讜 诪讛诇讻讬诐, 讗祝 砖讗讬谉 讝讛 诇爪讜专讱 注讘讜讚讛 讘诪拽讚砖. 讜诪注转讛 砖诪注转 诪讬谞讛 [砖讜诪注, 诇讜诪讚 讗转讛 诪诪谞讛], 讻讬 讘讙讚讬 讻讛讜谞讛 谞讬转谞讜 诇讬讛谞讜转 讘讛谉!


讗诪专讬 [讗讜诪专讬诐] 讘讚讞讬讬转 讛专讗讬讛: 讗讬谉 诇讚讬讬拽 讻谉, 砖讛专讬 谞讬转谉 诇讜诪专 讻讬 讛讜讗 讛讚讬谉 砖讗驻讬诇讜 讛讛讬诇讜讱 讘讘讙讚讬 讻讛讜谞讛 谞诪讬 [讙诐 讻谉] 诇讗 讛讜转专 诇讻讛谞讬诐 砖诇讗 诇爪讜专讱 注讘讜讚讛, 讜讬讻讜诇 讛讬讛 讛转谞讗 讘诪砖谞转谞讜 诇讛砖诪讬注谞讜 讗讻谉 讚讘专 讞讬讚讜砖 讙讚讜诇 讬讜转专 砖讗祝 诇讗 讛讬讜 诪讛诇讻讬诐 讘讛诐, 讜讛讗 讚拽转谞讬 [讜讝讛 砖砖谞讬谞讜] 讻讬 诇讗 讛讬讜 讬砖谞讬诐 讘讛诐 鈥� 诪砖讜诐 讚讘注讬 诇诪讬转谞讗 住讬驻讗 [砖专爪讛 讛转谞讗 诇砖谞讜转 讗转 讛住讜祝, 讗转 讛诪砖讱 讚讘专讬讜]: 讗诇讗 驻讜砖讟讬谉 讛讬讜 讗转 讘讙讚讬讛诐 讜诪拽驻诇讬谉 讜诪谞讬讞讬谉 讗讜转谉 转讞转 专讗砖讬讛谉 诇驻谞讬 讛砖讬谞讛, 诪砖讜诐 讻讱 拽转谞讬 专讬砖讗 谞诪讬 [讛讜讗 砖讜谞讛 转讞讬诇转 讚讘专讬讜 讙诐 讻谉] 砖诇讗 讛讬讜 讬砖谞讬诐 讘讘讙讚讬 讻讛讜谞讛.


 讜转讜讛讬诐:  讜讛讗 讙讜驻讛 拽讗 拽砖讬讗 [讜讛专讬 诇驻讬 讝讛 讚讘专讬 讛诪砖谞讛 注爪诪讛 拽砖讬诐, 住讜转专讬诐 讚讞讬讬讛 讝讜], 砖讛专讬 砖谞讬谞讜 讘讛: 讜诪谞讬讞讬谉 讛讻讛谞讬诐 讗讜转谉 (讗转 讘讙讚讬 讛讻讛讜谞讛) 转讞转 专讗砖讬讛谉, 讜诪砖诪砖讬诐 讗讬驻讜讗 讛讘讙讚讬诐 诇讛诐 讻讻专 诇砖讬谞讛 鈥� 砖诪注 诪讬谞讛 [诇诪讚 诪讻讗谉] 讻讬 讘讙讚讬 讻讛讜谞讛 谞讬转谞讜 诇讬讛谞讜转 讘讛诐! 讜讚讜讞讬诐: 讗讬诪讗 [讗诪讜专] 讻讱 讘讻讜讜谞转 讚讘专讬 讛诪砖谞讛 讛诇诇讜: 讜诪谞讬讞讬诐 讗讜转诐 诇讗 转讞转 专讗砖讬讛诐, 讗诇讗 谞讙讚 专讗砖讬讛诐, 诪谉 讛爪讚.


讗诪专 专讘 驻驻讗: 砖诪注 诪讬谞讛 [诇诪讚 诪讻讗谉, 诪转讜讱 转讬专讜抓 讝讛] 讻讬 讻砖诐 砖诪讜转专 诇讛谞讬讞 讗转 讘讙讚讬 讛讻讛讜谞讛 讘爪讚 专讗砖讬 讛讻讛谞讬诐 讛讬砖谞讬诐, 讗祝 转驻讬诇讬谉 砖讞诇抓 讗讜转诐 讗讚诐 诪注诇讬讜 讘砖注讛 砖讛讜诇讱 讛讜讗 诇讬砖讜谉, 讜讛谞讬讞诐 诪谉 讛爪讚 诇专讗砖讜, 讜诇讗 转讞转 专讗砖讜 诪诪砖 鈥� 砖专讬讬谉 [诪讜转专讬诐] 诇注砖讜转 讻谉, 讜诇讗 讞讬讬砖讬谞谉 讚诇诪讗 诪讬讙谞讚专 讜谞驻讬诇 注诇讬讬讛讜 [讜讗讬谉 讗谞讜 讞讜砖砖讬诐 砖诪讗 讬讟诇讟诇 诪爪讚 诇爪讚 转讜讱 讻讚讬 砖谞转讜, 讜讬驻讜诇 注诇讬讛诐], 讜讬讘讬讗诐 讘讻讱 诇讬讚讬 讙谞讜转.


 讜诪注讬专讬诐:  讛讻讬 谞诪讬 诪住转讘专讗 [讻讱 讙诐 讻谉 诪住转讘专] 诇讜诪专 讘讻讜讜谞转 讚讘专讬 诪砖谞转谞讜 砖诪讜谞讞讬诐 讘讙讚讬 讛讻讛讜谞讛 诇讗 转讞转 专讗砖讬 讛讻讛谞讬诐 讗诇讗 讻谞讙讚 专讗砖讬讛谉, 讚讗讬 讗诪专转 [砖讻谉 讗讜诪专 讗转讛] 砖讛谞讬讞 讗转 讛讘讙讚讬诐 转讞转 专讗砖讬讛谉 诪诪砖, 讬砖 诇讛拽砖讜转: 谞讛讬 [讗诪谞诐] 讗祝 讗诐 谞讗诪专 讻讬 谞讬转谞讜 讘讙讚讬 讻讛讜谞讛 诇讬讛谞讜转 讘讛谉, 讜讗讜诇诐 转讬驻讜拽 诇讬讛 [讬爪讗 诇讜] 砖讗住讜专 讛讚讘专 诪砖讜诐 讗讬住讜专讗 [讗讬住讜专] 讻诇讗讬诐 砖讘讘讙讚讬 讻讛讜谞讛, 砖诇讗 讛讜转专 诇讘讬砖转 讘讙讚讬诐 讗诇讛 砖讬砖 讘讛诐 讻诇讗讬诐 讗诇讗 讘砖注转 讛注讘讜讚讛!

